作者:高適
標題:贈別王十七管記
內容:故交吾未測，薄宦空年歲。晚節蹤曩賢，雄詞冠當世。堂中皆食客，門外多酒債。產業曾未言，衣裘與人敝。飄颻戎幕下，出入關山際。轉戰輕壯心，立談有邊計。雲沙自回合，天海空迢遞。星高漢將驕，月盛胡兵銳。沙深冷陘斷，雪暗遼陽閉。亦謂掃欃槍，旋驚陷蜂蠆。歸旌告東捷，鬥騎傳西敗。遙飛絕漢書，已築長安第。畫龍俱在葉，寵鶴先居衛。勿辭部曲勳，不藉將軍勢。相逢季冬月，悵望窮海裔。折劍留贈人，嚴裝遂雲邁。我行將悠緬，及此還羈滯。曾非濟代謀，且有臨深誡。隨波混清濁，與物同醜麗。眇憶青巖棲，寧忘褐衣拜。自言愛水石，本欲親蘭蕙。何意薄松筠，翻然重菅蒯。恆深取與分，孰慢平生契。款曲雞黍期，酸辛別離袂。逢時愧名節，遇坎悲淪替。適趙非解紛，遊燕往無說。浩歌方振盪，逸翮思淩勵。倏若異鵬摶，吾當學蟬蛻。